Gæster i tusindvis og masser af personale tager hele sommerhalvåret turen i bus fra Aalborg til Fårup. Men blodrøde tal og udsigt til færre busser på alle de nordjyske veje, rammer også det nordjyske turistmekka. Og det er selvom ’Fårupekspressen’ har masser af passagerer. Derfor kom det også noget bag på administrerende direktør i Fårup Sommerland, Niels Jørgen Jensen, at ruten skal sløjfes. I hvert fald hvis det står til Regionen, der driver NT. -	Det kunne vel ikke være rigtigt!, tænkte jeg. Men så fik direktøren nærstuderet spareplanen, der sløjfer både sommerrute 99 mellem Skagen og Blokhus - og rute 92 mellem Aalborg og Fårup Sommerland. -	I første omgang får man indtrykket af, at ingen busser kører til Fårup, siger direktøren til TV2 Nord. Turistmagneten er derfor nu gået i dialog med NT. Han holder dog fast i, at de 65 millioner, der skal spares, ikke er nogen god nyhed. -	Overordnet set er jeg ærgerlig over reduceret kørsel til Fårup. -	Heldigvis kommer der stadigvæk busser til Fårup – selvom rute 92 og 99 nedlægges, siger han og henviser til, at rute 200 tilpasses om sommeren og muligvis skal køre oftere. Tidligere har den nordjyske silkevej til sommerlandet været så flittigt benyttet, at NT har indsat ekstra busser. Derfor kan det også betyde færre gæster – og mere besværlig vej til både arbejde og fornøjelse for tusindvis. - Dels handler det om, at mange gæster benytter ruterne, men jo også medarbejdere, som har tradition for at bruge de busforbindelser, siger han. Spareforslaget fra Regionen betyder, at der vil være færre afgange på 25 forskellige regionale busruter fra august 2023.

Opsummering:
Mandag varslede Nordjyllands Trafikselskab massive millionbesparelser. Særligt én rute vækkede undren.